Tidligere UCI-president fikk ansvaret for sykkelskandaler: Verbruggen: – Det er ikke mitt ansvar
– Jeg mener det ikke var så mye som gikk galt i de årene jeg var president. Slik startet samtalen på nesten to timer med VG. Nederlenderen aksepterer ikke premisset i åpningsspørsmål «Hvor gikk det galt for sykkelsporten?». Han sitter tilbakelent i en restaurant på flyplassen i Genève. 74-åringen har en gryende influensa i kroppen, men møtte likevel til avtalt tid. Verbruggen er æresmedlem i IOC, men levnes liten ære i sykkelverden. Nå vil han fortelle sin versjon. – Det har eksistert doping i sykkelsporten siden 1860. Ingen kunne fikset dette problemet over natten. Ikke engang dagens president. Det kommer han til å oppdage ganske raskt, sier Verbruggen med sarkasme i stemmen. TOUR STUDIO: Følg fredagens etappe i Tour de France Den tidligere markedsføringseksperten tok over det internasjonale sykkelforbundet i 1991. Den gang var UCI nær konkurs og hadde fem ansatte. 14 år senere gikk nederlenderen av. Da hadde man 150 millioner på bok, og 80 ansatte. Det er denne historien Hein Verbruggen liker å fortelle. Men ingen er villig til å lytte. For 74-åringen huskes best som presidenten som styrte butikken da vondt ble til verre i sykkelsporten. Utover på 90-tallet brukte «alle» doping. NORSK SYKKELPRESIDENT: – Verbruggen har ingenting i idretten å gjøreVerbruggen kunne ikke gjort noe annerledes, påstår han hardnakket. – Det er lett å sitte i en komfortabel stol i Genève og si hva man burde gjort for 25 år siden. Men hverken jeg eller kommisjonen har funnet noen som sier «du burde gjort det i stedet». Vi gjorde alt vi kunne. Det fantes ingen test for EPO. Dette er ikke mitt ansvar. Kommisjonen han sikter til, er «CIRC-kommisjonen». Den leverte nylig en rapport om hva om tilstanden i sykkelsporten de siste par tiårene. I rapporten må Verbruggen tåle kritikk. Men han aksepterer ikke dette. Fordi han mener hele kommisjonen ble satt ned av folk som vil sverte ettermælet hans. – Sporten forfalt mens du hadde makten. Du har vel noe ansvar for dette? – Nei. Det var mye doping i alle kommunistlandene. Det var mye doping i friidrett. Du kommer fra Norge, hvor langrenn er populært. I vår var det snakk om doping i russisk friidrett. Hvorfor sier de alltid at vi hadde et dopingproblem? Ja, vi hadde det, og vi tok tak i det. – Hvorfor er du da så kontroversiell? – Jeg er ikke god på kommunikasjon. Jeg liker ikke å gå ut. Jeg liker ikke intervjuer som dette, og jeg gjør ikke mange intervjuer.– Du mener du behandles litt urettferdig? – Dette er ikke litt urettferdig. Det er høyst urettferdig, sier Verbruggen. I CIRC-rapporten legges det ikke frem bevis for at nederlenderen var med på å skjule positive dopingprøver, slik enkelte har påstått. Heller ikke korrupsjon i UCI blir bevist. Men Verbruggen kritiseres knallhardt for sitt forhold til Lance Armstrong. UCI-toppen var ikke kritisk nok, skrives det. Han slet med å distansere seg fra en rytter som skuffet inn penger til sykkelsporten, blir det hevdet. – Var Armstrong min venn? Absolutt ikke. Han ble invitert til sykkelsenteret vårt, men det skjedde med andre også. Har jeg spist middag med ham, eller har vi besøkt hverandres hjem? Aldri! sier Verbruggen til VG. Som han gjorde i 2013, nekter han fortsatt for å ha gitt Armstrong fordeler. Men Tyler Hamilton er av en annen oppfatning. Han var Armstrongs hjelperytter og forteller VG at han har en klar oppfatning av at de to kjente hverandre meget godt. Og at det ble pratet mye på telefon. Hamilton satt med et inntrykk av at kompisen Armstrong kunne ta en telefon når det var nødvendig. – Det gjør meg veldig opprørt, svarer Verbruggen. VG MØTTE HAMILTON: – Andre tror de er engler mens jeg dopet meg– Dere har blitt anklaget for å skjule dopingprøver, selv om det ikke er funnet bevis for dette. Armstrong donerte store pengesummer til UCI mens han var aktiv. Var det rett av dere å ta imot pengene? – Når jeg ser nå hvordan det brukes mot UCI, så ja: Det var galt. Men det stod på internett den gangen også. Sysmex-maskinen (brukt til dopingtester) brukte Armstrongs donasjon i reklamefilmene sine. Ingen av kollegene dine reagerte! – Da Floyd Landis gikk ut i media og anklaget Armstrong for doping, kalte etterfølgeren din ham for en drittsekk i media. Var det bra? – Nei, det var helt feil. Men måten man har straffet Lance Armstrong på, sammenliknet med de andre rytterne, er heller ikke riktig. De dyttet ham foran seg for å få avsløringer. De håpet å finne dopingprøver skjult av UCI. Men de fant ikke noe, sier Verbruggen. SETT DENNE? 2015: Her er Armstrong tilbake i Tour de France Det stoppet imidlertid ikke der. For da USADA slåss som besatte mot Lance Armstrong, før amerikaneren hadde falt, gikk UCI ut og hevdet at amerikanerne ikke hadde jussen på sin side til å dømme Armstrong.– Det var ikke meg. Hør med Pat (etterfølgeren). Men USADA har ikke vært rettferdige med oss heller. Vi skrev allerede i 2010 til Wada at Lance ikke hadde testet positivt. Vi sendte USADA all testinformasjonen vi satt på. Likevel gikk USDADA deretter UCI i sømmene, sier Verbruggen. Det er på dette tidspunktet at konspirasjonsteoriene begynner. Nederlenderen mener den uavhengige CIRC-kommisjonen slett ikke var uavhengig. Det internasjonale antidopingbyrået WADA trakk i trådene, sier han. Tidligere Wada-president Dick Pound ønsker Verbruggens hode på et fat, blir det hevdet. Ifølge Verbruggen er Pound bitter fordi han aldri ble IOC-president. Og han gir visstnok Verbruggen skylden. Deretter ble Pound – angivelig – forbannet da Verbruggen mente Wada var et gigantisk pengesløseri som ikke fungerte i praksis. – For å være helt ærlig: Denne konspirasjonstankegangen din virker ganske sprø? – Det er ikke til å tro! Men jeg vil ikke slåss lenger, jeg bryr meg ikke. Det viktigste for meg er at det ikke eksisterte noen skjulte dopingprøver, og ingen korrupsjon. Det har høytstående folk i UCI også sagt til meg. Og CIRC-kommisjonen har bekreftet det. Selv sier Pound i et intervju med VG at han synes Verbruggens kritikk er trist. Det korrekte er imidlertid at kommisjonen ikke fant det bevist at det hadde forekommet skjuling av dopingprøver. Armstrong testet faktisk positiv på testosteron i 1999, men fikk en lege til å tilbakedatere en dispensasjon for legemiddelet. Derfor gikk han klar den gangen, og vant siden Tour de France syv år på rad. I 2005 ble det satt ned en egen kommisjon for å granske påstandene i en fransk avis om at retesting av Armstrongs dopingprøver fra 1999 også viste spor av EPO. Arbeidet ble ledet av den nederlandske advokaten Emile Vrijman. Tidligere i år ble det klart at UCI lot Armstrongs advokater lese over «Vrijman-rapporten» - og skrive om deler av konklusjonen - før den ble gjort offentlig for ti år siden. KOMMENTAR: «En pill råtten sport - på rett vei?» Hein Verbruggen svarer svært ullent på VGs spørsmål rundt dette. – Det er ikke viktig, sier han. Poenget med rapporten var å avgjøre om de gamle dopingprøvene kunne brukes til å ta ut tiltale mot Armstrong. Og det kunne de ikke, mente advokat Vrijman, som altså kvitterte ut en rapport som Armstrongs advokater fikk skrive om før den ble publisert.I den ferske CIRC-rapporten stemples UCI, i 74-åringens regjeringstid, også som et autokrati der presidenten satt på bortimot all makt. Heller ikke dette stemmer, sier nederlenderen. Han mener kommisjonen bare har lyttet til fem-seks motstandere av ham. Ikke alle dem som likte 74-åringen, bemerker han. Han ber så VG ringe IOC-medlem Gerhard Heiberg, som skal gå god for at Verbruggen er en hedersmann. - Jeg har aldri tjent en krone på dette. Det kan jeg legge frem bevis for. Jeg endret statuettene for at en president kan betales, siden jeg så at man ikke alltid kan finne en som jobber gratis i fremtiden. – Tjente du noen gang penger på avtaler som ble inngått i din tid som UCI-president? – Aldri. De har ikke funnet noe. Det har aldri skjedd. Jeg betalte til og med barregningene i hotellobbyen selv. Du vil ikke finne noe som helst hos UCI, sier Verbruggen til VG. Han dukker opp på et årlig IOC-møte som 74-åring, men er ellers ute av idrettsverden. I dag studerer han middelalderhistorie. Og slåss for sitt eget ettermæle.
Etter anklager om å skjule dopingprøver frikjenner tidligere UCI-president Hein Verbruggen (74) seg selv på alle punkter.